Predkladacia správa

Návrh Stratégie rozvoja osvetovej činnosti sa predkladá na rokovanie vlády Slovenskej republiky na základe plnenia úlohy B.1. z uznesenia vlády Slovenskej republiky č. 160  z 12. marca 2008 k návrhu Koncepcie rozvoja miestnej a regionálnej kultúry.  
 
Návrh Stratégie rozvoja osvetovej činnosti sa zameriava  na formuláciu aktuálneho postavenia osvetovej činnosti v kontexte domáceho a medzinárodného vývoja, ktoré je ovplyvnené najmä dvadsaťročnou transformáciou sektoru kultúry  na Slovensku. Poslaním stratégie je navrhnúť komplexné riešenie problematiky osvetovej činnosti a zabezpečiť jej udržanie a ďalší pozitívny rozvoj. Hlavným zámerom je jasne definovať ciele, priority a opatrenia účinnej podpory rozvoja kultúrno-osvetovej činnosti, podnietiť a rozvíjať vzájomnú spoluprácu na miestnej, regionálnej 
i celoštátnej úrovni ako aj spoluprácu medzirezortnú, dosiahnuť efektívne a cielené prerozdeľovanie financií a zintenzívniť čerpanie financií z ďalších dostupných finančných zdrojov (zvýšiť využívanie fondov EÚ a iných medzinárodných finančných mechanizmov, spolupracovať s podnikateľským sektorom a pod.).  
 
Pri zostavovaní materiálu sa vychádzalo z existujúcich stratégií (koncepcií) rozvoja kultúry jednotlivých samosprávnych krajov a  zo záverov pracovných stretnutí členov expertnej skupiny, ktorú tvorili  zástupcovia Ministerstva kultúry Slovenskej republiky a Národného osvetového centra, vedúci pracovníci odborov kultúry samosprávnych krajov, zamestnanci osvetových zariadení a zástupcovia Združenia miest a obcí Slovenska. Príprava materiálu bola konzultovaná s Kanceláriou podpredsedu vlády pre vedomostnú spoločnosť, európske záležitosti, ľudské práva a menšiny, s ministerstvom školstva, ministerstvom výstavby a regionálneho rozvoja, ministerstvom životného prostredia, ministerstvom pôdohospodárstva  a Štatistickým úradom SR. 
 
Stratégia rozvoja osvetovej činnosti nezakladá  zvýšené nároky na štátny rozpočet, pretože sa bude financovať zo štátneho rozpočtu do výšky schválených limitov plánovaných výdavkov jednotlivých rezortov. V prípade MK SR ide o výdavky vynakladané prostredníctvom financovania organizácií vo svojej  zriaďovateľskej pôsobnosti a prostredníctvom grantového systému. Účasť kooperujúcich rezortov by mala prebiehať najmä v odborno-metodickej 
a informačnej rovine v zmysle rozvíjania personálnej spolupráce pri príprave a realizácii konkrétnych strategických opatrení a v zmysle posilnenia medzirezortnej kooperácie a výmeny informácií súvisiacich s aktivitami jednotlivých rezortov v rámci predmetnej problematiky. Finančné prostriedky potrebné na financovanie aktivít stratégie budú čerpané aj z plánovaných rozpočtov samosprávnych krajov, miest a obcí. Stratégia rozvoja osvetovej činnosti nebude mať negatívny dopad na hospodárenie podnikateľskej sféry  a iných právnických osôb. Realizácia prioritných úloh bude mať priaznivý vplyv  na zvyšovanie kvality života obyvateľstva, nebude mať negatívny dopad  na životné prostredie ani na zamestnanosť. Vytváraním rôznych podujatí 
v oblasti výchovy a vzdelávania pre všetky vekové i sociálne kategórie sa prispieva k rozvoju záujmovej umeleckej činnosti, prevencii protispoločenských javov a drogovej kriminality 
a posilňovaniu zdravého spôsobu života. V oblasti občianskeho vzdelávania a voľno-časových aktivít je nevyhnutné pružne a flexibilne reagovať na spoločenské potreby a záujmy a zamerať sa na aktuálne potreby regiónov a ich obyvateľov, vytvárať atraktívnejšiu koncepciu občianskeho vzdelávania, najmä  v súvislosti s budovaním občianskej spoločnosti a potrebami celoživotného vzdelávania. Napĺňaním jednotlivých strategických úloh sa prispeje k získavaniu širokého spektra občianskych a profesijných zručností a kompetencií, čo môže pomôcť absolventom kultúrno-osvetového vzdelávania  lepšie sa uplatniť  na trhu práce. Prostredníctvom edukačných aktivít a zavedením jednotného informačného systému bude mať stratégia priaznivý vplyv 
na informatizáciu spoločnosti.  
 
Predkladaný materiál  bol predmetom medzirezortného pripomienkového konania.   
 
Ministerstvo kultúry Slovenskej republiky predkladá materiál na rokovanie vlády Slovenskej republiky bez rozporov.